معید رشیدی

معید رشیدی اردو زبان کے شاعر، محقق، تنقید نگار اور نثر نگار ہیں۔ ان کا اصل نام عبد المعید ہے۔ وہ 27 جنوری 1988 میں کولکتا مغربی بنگال میں پیدا ہوئے۔ 

 حالاتِ زندگی 
معید رشیدی کی پیدائش کانکی نارہ (شمالی کلکتہ) میں 1988 کو  ہوئی ۔ انھوں نے جواہر لعل نہرو یونیورسٹی سے ایم اے کیا۔ دہلی یونیورسٹی سے ایم فل کیا۔ علی گڑھ مسلم یونیورسٹی نے ’جدید غزل کی شعریات‘ پر انھیں (بحیثیت استاد)پی ایچ ڈی کی ڈگری تفویض کی۔ وہ تین سال تک آل انڈیا ریڈیو کے دہلی اسٹیشن سے کمپیئر کی حیثیت سے وابستہ رہے۔ انھوں نے تین سال تک قومی کونسل برائے فروغ اردو زبان، نئی دہلی میں بطور ریسرچ اسسٹنٹ اپنی خدمات انجام دیں۔ فی الحال وہ علی گڑھ مسلم یونیورسٹی کے شعبۂ اردو سے وابستہ ہیں اور درس و تدریس کے فرائض انجام دے رہے ہیں۔

 ادبی سفر 
وہ ہمارے عہد کے تازہ فکر شاعر ہیں۔ وہ چھ کتابوں کے مصنف ہیں۔ تخلیق، تخئیل اور استعارہ ان کی شہرت کی اصل وجہ بنی۔ مومن خاں مومن پر ان کی [[کتاب]✓ علمی حلقوں میں قدر کی نگاہ سے دیکھی گئی اور جامعات میں اعتبار کو پہنچی۔ ریختہ فاؤنڈیشن نے ان کا شعری مجموعہ اردو (آخری کنارے پر) اور ہندی (عشق) دونوں زبانوں میں شائع کیا ہے۔ وہ ہندوستان اور ہندوستان سے باہر کئی مشاعروں میں شرکت کر چکے ہیں۔ 
معید رشیدی کی شاعری تجربات، مشاہدات، جذبات اور احساسات کے تنوع میں ظلمت کو نور کا حوالہ بناتی ہے۔ ذات کی پیچیدگیوں میں اتر کر کائنات کے رموز دریافت کرتی ہے۔ ظاہر و باطن کے امتزاج سے تخلیقی دنیا تشکیل کرتی ہے جس کی بنیاد یں لفظ اور اس کے متعلقات، معنی اور اس کے اسرار فراہم کرتے ہیں۔

 تصانیف 
 تخلیق، تخئیل اور استعارہ

 وحشت: حیات و فن، دہلی، عرشیہ پبلیکیشنز، (2010ء)
  تحریر، نئی دہلی، براؤن بک پبلیکیشنز، (2016ء)
 آخری کنارے پر (اردو رسم الخط میں شعری مجموعہ)، (2021ء)، ریختہ پبلیکیشنز
 عشق (ہندی رسم الخط میں شعری مجموعہ)
 جدیدیت اور غزل، نئی دہلی، ایجوکیشنل پبلشنگ ہاؤس، (2022ء)
 مومن خاں مومن: حیات و مطالعاتی ترجیحات، قومی کونسل برائے فروغِ اردو زبان

 اعزازات 
 2013 میں انھیں ادب کی مبادیات و شعریات کا احاطہ کرنے والے ان کے سیر حاصل تنقیدی مضامین کے مجموعے تخلیق، تخئیل اور استعارہ کو ساہتیہ اکادمی (دہلی) نے نوجوان ادیب کی حیثیت سے قومی اعزاز سے یوا پرسکار سے نوازا۔
 مشمولات کی افادیت کے پیش نظر افغانستان کے ادیب و شاعر عبد الجمیل ممتاز نے اس کتاب کا پشتو ترجمہ 2014ء میں نَنگَرہار سے شائع کیا تھا۔

 ناقدین کی آراء 
 صابر: 2000ء کے بعد ہندوستان کے شعری منظرنامے پر نمودار ہونے والے شعرا میں معید رشیدی اپنے پر اعتماد لہجے، اندازِ فکر کی جدّت اور رنگ و آہنگ کی تازگی کے باعث اپنی منفرد پہچان بنانے میں کامیاب رہے ہیں۔
عشق معید رشیدی کی غزل کا بنیادی حوالہ ہے لیکن ان کا نظریۂ عشق کلاسیکی شعرا سے قدرے مختلف ہے۔ یہ نہ تو انا کی شکست یا پسپائی سے عبارت ہے اور نہ ناقابلِ تسخیر قوّت کا مظہر۔ البتہ بے خودی اور تنہائی سے ہم کناری قدرِ مشترک ہے اور یہاں بھی معید رشیدی نے اپنی الگ راہ نکالنے کی کوشش کی ہے۔
 راغب اختر: مجموعہ میں وہ اشعار بھی جا بہ جا ملتے ہیں جنھیں حالات حاضرہ کے تناظر میں دیکھا جا سکتا ہے اور ان میں ملک کے ان واقعات کی جھلک ملتی ہے جن کے ہم شاہد ہیں۔ دوسری جانب ایسے اشعار کی تعداد زیادہ ہے جو شاعر کے نجی جذبات و احساسات کی عکاسی کرتے ہیں۔ وہ لوگ جو معید کو قریب سے جانتے ہیں وہ مجموعہ میں معید کی شخصیت کے مختلف پہلوؤں کو محسوس کر سکتے ہیں۔ معید اپنی نجی زندگی میں بھی کسی بات کو براہ راست کہنے سے گریز کرتے ہیں اور یہی کیفیت ان کے اشعار میں بھی پائی جاتی ہے۔
مجموعہ میں کئی اشعار ایسے بھی ملیں گے جہاں آپ کو محسوس ہوگا کہ کوئی اچھا شعر بنتے بنتے رہ گیا ہے، لیکن غزل کی شاعری میں ایسا ہونا عام بات ہے۔ اس کے علاوہ یہ بات بھی ذہن میں ہونی چاہیے کہ یہ شاعر کے شعری سفر کی ابتدا ہے اور مستقبل میں ان کی شاعری میں مزید بہتری کا قوی امکان موجود ہے۔

 نمونۂ کلام 
اس بار اجالوں نے مجھے گھیر لیا تھا

اس بار مری رات مرے ساتھ چلی ہے

 حوالہ جات